Izvor: Ivo Cagalj/PIXSELL

Hrvatska zastupnica u Europskom parlamentu Marijana Petir sudjelovala je u petak kao panelistica na panelu “Obitelj – fundamentalni izbor i mjesto za ljudsko dostojanstvo te rast u vjeri” u sklopu IV. Svjetske konferencije o religijskom i međucivilizacijskom dijalogu u Bitoli u Makedoniji, priopćio je ured zastupnice.

Kako je priopćeno, Petir je govorila o izazovima s kojima se susreće tradicionalna obitelj danas te opasnostima pokušaja redefiniranja obitelji i braka.



„Obitelj je temelj svakog društva, u njoj i sa njom započinje život. U obitelji učimo prve korake, prve riječi i molitve. Tradicionalna obitelj čuva stoljećima vrijednosti na kojima je izgrađeno naše društvo, one vrijednosti koje su jedine istinske i jamac opstanka društva u cjelini“, kazala je.

Petir na IV. Svjetskoj konferenciji o religijskom i međucivilizacijskom dijalogu



Petir je izrazila zabrinutost što se u današnjem svijetu tradicionalna obitelj susreće s osudama i što se za njezin opstanak moramo boriti pošto se danas nerijetko daje prednost drugačijem sustavu vrijednosti koji je u suprotnosti s istinom i naravnim zakonom.



„Došli smo do trenutka u kojemu je nužno brak i obitelj zakonom definirati kao zajednicu žene i muškarca jer se ta sasvim prirodna i naravna zajednica žene i muškarca, stoljećima priznata kao takva, više takvom ne prepoznaje. Građani su u Hrvatskoj na referendumu izglasali da definiciju braka kao zajednice muškarca i žene treba unijeti u Ustav, a to će biti nužno učiniti i u mnogim drugim zemljama obzirom na skupine koje žele poimanje braka proširiti čime bi mu se oduzela smisao i vrijednost“, istaknula je.



Petir je također istaknula važnost obitelji u odgoju djece, jer upravo je obitelj prva škola međuljudskih odnosa koja uči toleranciji i uvažavanju drugih. Petir je odlučna u stavu da roditelji imaju prvenstvo u odgoju djece te da imaju pravo u zdravoj okolini svoje obitelji odgajati svoju djecu u skladu sa svojim uvjerenjima unoseći u njih ispravne vrijednosti.



Iako se tradicionalna obitelj susreće s brojnim izazovima, Petir je ipak s velikom dozom optimizma kazala: „Vjerujem da smo svi ovdje s istim ciljem; očuvati najvrjednije što imamo, očuvati ono što je izgradilo tolike civilizacije – obitelj i vrijednosti koje su u nas usadili naši roditelji, bake i djedovi, a s kojima smo rasli i koje su nas izgradile. Moramo njegovati i širiti i dalje te vrijednosti koje smo preuzeli od svoje obitelji. To je ono najvrjednije što možemo ostaviti budućim generacijama. Možemo ponovno ispraviti krivine koje se nameću današnjem svijetu i promijeniti ga na bolje odgojem za vrijednosti – za dobrobit naše djece.“



Petir je također iskoristila priliku da tijekom svojeg obraćanja izrazi punu podršku Makedoniji koja po svojim vrijednostima nedvojbeno pripada europskoj obitelji, a za čiji se europski put aktivno zauzima u Europskom parlamentu kao predsjednica neformalne grupe Parlamenta „Prijatelji Makedonije". U subotu ujutro zastupnica Marijana Petir susrela se s predsjednicom ženskog centra "Lidija - Srce koje kuca" Svetlanom Jovanovskom, koji brine o trudnicama i pruža im potporu tijekom trudnoće. Prije povratka u Hrvatsku Petir se u Skopju susrela i s predstavnicima Zajednice Hrvata u Makedoniji te skopskim župnikom vlč. Davorom Topićem, navodi se u priopćenju.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.